****

**2ο ΗΜΕΡΗΣΙΟ ΓΕΝΙΚΟ ΛΥΚΕΙΟ ΜΥΤΙΛΗΝΗΣ**

**Ερμού 1, Μυτιλήνη, 81100**

**Τηλ: 2251022000**

**Προς τους γονείς των μαθητών της Α Λυκείου**

Αγαπητοί γονείς και κηδεμόνες των μαθητών μας,

Με την έναρξη της νέας σχολικής χρονιάς μαζί με τις ευχές για υγεία και πρόοδο των παιδιών μας, αισθανόμαστε την ανάγκη να σας διαβεβαιώσουμε ότι κύρια μέριμνα όλων μας είναι η πρόοδος των μαθητών, η διαμόρφωση τους σε πολίτες με ολοκληρωμένη προσωπικότητα, κριτική σκέψη και ακαδημαϊκή κατάρτιση. Ο στόχος αυτός είναι δύσκολο να επιτευχθεί χωρίς τη δική σας βοήθεια και ενεργό συμμετοχή.

Ζητάμε, λοιπόν, τη συνεργασία και την εμπιστοσύνη σας, προκειμένου να εδραιώσουμε κλίμα που θα διευκολύνει την εύρυθμη λειτουργία του Σχολείου, απαραίτητη για την αποτελεσματικότητα του εκπαιδευτικού και παιδαγωγικού μας έργου.

Ειδικότερα σας παρακαλούμε:

**α)** Να προσπαθείτε και εσεις να εμπνεύσετε στα παιδιά σας αίσθημα ευθύνης προς το Σχολείο και σεβασμού προς όλους τους εργαζομένους σε αυτό.

**β)** Να επικοινωνείτε συχνά με τους διδάσκοντες καθ’ όλη τη διάρκεια του σχολικού έτους, όχι μόνον προς το τέλος του τετραμήνου ούτε μόνον κατά την επίδοση ελέγχων, γιατί τότε η ενημέρωση είναι αναγκαστικά συντομότερη.

**γ)** Όσοι μεταφέρετε τα παιδιά σας στο Σχολείο με δικό σας μέσο να φροντίζετε για την έγκαιρη προσέλευσή τους.

**δ)** Να αποφεύγετε να ζητάτε άδειες απουσίας των παιδιών σας από τα μαθήματα ή από εκδηλώσεις που αποτελούν θεσμούς του Σχολείου.

ε) Να συμβουλεύετε και εσεις τα παιδιά σας να αποφεύγουν τα ακόλουθα παραπτώματα, τα οποία ελέγχονται πειθαρχικά:

 τη χρήση βίας κάθε είδους (σωματικής ή ψυχολογικής) προς τους συμμαθητές τους

 τις καθυστερήσεις και τις αυθαίρετες απουσίες

 το κάπνισμα, το οποίο απαγορεύεται για όλους, σε όλους τους χώρους του Σχολείου

 τη ρύπανση των κοινόχρηστων χώρων και τις φθορές της σχολικής περιουσίας

 την κατοχή και τη χρήση κινητού τηλεφώνου και οποιασδήποτε άλλης συσκευής που διαθέτει σύστημα επεξεργασίας δεδομένων εικόνας και ήχου εντός του σχολικού χώρου.

**Τα όρια των απουσιών και ο τρόπος δικαιολόγησης τους**

Η φοίτηση των μαθητών πρέπει να είναι τακτική και η παρακολούθηση όλων των μαθημάτων ανελλιπής και όχι επιλεκτική. **Επαρκής** χαρακτηρίζεται η φοίτηση, όταν το σύνολο των απουσιών του μαθητή δεν υπερβαίνει τις **114**, από

τις οποίες οι πάνω από τις πενήντα (50) πρέπει να είναι δικαιολογημένες.  
Η δικαιολόγηση απουσιών γίνεται εντός δέκα εργάσιμων ημερών από την επιστροφή του μαθητή στο Σχολείο. Ο κηδεμόνας του μαθητή μπορεί να δικαιολογήσει απουσίες μιας ή δύο (2) συνεχόμενων ημερών και συνολικά έως δέκα (10) ημέρες απουσίας για όλο το σχολικό έτος∙ διαφορετικά απαιτείται ιατρική γνωμάτευση ή βεβαίωση δημόσιου νοσηλευτικού ιδρύματος.  
**Επισημαίνεται ότι σε κάθε περίπτωση το σύνολο των αδικαιολόγητων απουσιών του μαθητή δεν πρέπει να υπερβαίνει τις 50.**

Η ενημέρωσή σας από τους καθηγητές για τη φοίτηση, τη διαγωγή και την επίδοση των μαθητών μπορεί να γίνεται καθημερινά 9.00-13.00.

**Συμμετοχή στο μάθημα της Φυσικής Αγωγής**

Για τη συμμετοχή όλων των μαθητών στη Φυσική Αγωγή και τις αθλητικές δραστηριότητες του Σχολείου είναι απαραίτητη η προσκόμιση  **Ατομικού Δελτίου Υγείας Μαθητή** και  **Ιατρικής Γνωμάτευσης.** *Το Ατομικό Δελτίο Υγείας Μαθητή (ΑΔΥΜ) απαιτείται για τους μαθητές της Α΄ Λυκείου, έχει ισχύ τριών (3) ετών* και κατατίθεται κατά την εγγραφή των μαθητών.

Σας ενημερώνουμε ότι από **2 Οκτωβρίου 2017, για την ασφάλεια των ίδιων των μαθητών** ο διδάσκων δεν θα κάνει δεκτό τον/την μαθητή/τρια στο μάθημα της Φυσικής Αγωγής, εφόσον δεν έχουν προσκομισθεί η *Ιατρική Γνωμάτευση* και το *Ατομικό Δελτίο Υγείας Μαθητή .*

(Η *Ιατρική Γνωμάτευση* και το *Ατομικό Δελτίο Υγείας Μαθητή* χορηγούνται από τον οικογενειακό ιατρό).

Η αθλητική περιβολή την ώρα του μαθήματος της Φυσικής Αγωγής είναι υποχρεωτική. Απαλλαγή για λόγους υγείας, μόνιμου ή παροδικού προβλήματος δίνεται μετά από ιατρική βεβαίωση κρατικού γιατρού.

**Η γνώση της οικογενειακής και της κοινωνικής κατάστασης των μαθητών** είναι ιδιαίτερα χρήσιμη για τους καθηγητές και τους βοηθά στο έργο τους, γιατί τους επιτρέπει να αντιμετωπίσουν με ευαισθησία και λεπτούς χειρισμούς τα ιδιαίτερα προβλήματα των μαθητών και να κατανοήσουν τη συναισθηματική και ψυχολογική κατάστασή τους. Η ενημέρωση των καθηγητών πάνω σε θέματα υγείας και σε ειδικές μαθησιακές δυσκολίες (δυσλεξία κ.α.) των μαθητών κρίνεται απολύτως αναγκαία, γιατί θα τους επιτρέψει να προσαρμόσουν ανάλογα τη συμπεριφορά τους και θα τους προφυλάξουν από πιθανά λάθη.  
  
Είμαστε βέβαιοι ότι με το διάλογο και τη συνεργασία θα πετύχουμε το στόχο μας.

Η ΔΙΕΥΘΥΝΤΡΙΑ Ο ΣΥΛΛΟΓΟΣ ΔΙΔΑΣΚΟΝΤΩΝ